**Ridelaug.**

I projekt Ridespor-Danmark vil vi gerne understøtte etableringen af ridelaug.

Der findes allerede en del rundt omkring. Nogle er formelt etableret med vedtægter, andre fungerer på nuværende tidspunkt som Facebookgrupper, hvor der drøftes lokale forhold, angives ridemuligheder i et område samt laves aftaler om mere eller mindre organiserede fælles rideture.

Nogle ridelaug arbejder også med at vedligeholde spor, og laver det til et socialt arrangement, hvor man mødes om en fælles interesse på tværs af hesterace og ridediciplin.

Vi ser nogle fordele i at der lokalt arbejdes for oprettelse af ridelaug:

* De kan være høringspart i lokale tiltag for etablering (eller nedlæggelse) af ridespor.
* De kan være høringspart i naturplejeprojekter (rewilding), hvor arealer hegnes og forholdene for ryttere og kørsel med hest og vogn forringes/forhindres.
* Vi bliver synlige, og vi kan vise hvor mange vi egentlig er, hvilket er vigtigt i det overordnede politiske arbejde, hvor vi arbejder for at ryttere og kørsel med hest og vogn får bedre adgangsbetingelser i det åbne land.
* De kan klæde deres ryttere på til at ride ansvarligt og fornuftigt ude i naturen, dels for ikke at ødelægge mulighederne for andre, dels for at etablere sikker samfærdsel med øvrige brugere af naturen.
* De kan etablere, drive og udvikle ridespor enten alene eller i samarbejde med kommunerne og/eller staten.
* De kan være lokale kontaktpersoner for ryttere udefra med spørgsmål som disse måtte have – findes der overnatningsmuligheder? – hvor kan vi få dyrlæge er det muligt at komme ind i området med hest og vogn osv.
* Ridelaug der er oprettet formelt med vedtægter, kan søge fonde til faciliteter tilknyttet rideaktiviteten.

Hvis der er spørgsmål til ovenstående, er du meget velkommen til at kontakte Tove Urup Madsen på tove@islandshest.dk

Ligeledes vil jeg meget gerne lave en liste over etablerede ridelaug, så hvis du er formand/initiativtager til en sådan, må du meget gerne sende en mail med kontaktoplysninger på ridelauget.